เชื่อมาตรการจำกัดอัตราแลกเปลี่ยนหนุนเกาหลีแกร่ง
บลจ.กสิกรไทย มั่นใจกองทุนเกาหลียังไปได้สวย หลังเกาหลีใต้ออกมาตรการจำกัดการทำธุรกรรมด้านอัตราแลกเปลี่ยนล่วงหน้า เชื่อส่งผลดีในในระยะยาวต่อเสถียรภาพทางเศรษฐกิจ
18 มิ.ย. 2553

บลจ.กสิกรไทย มั่นใจกองทุนเกาหลียังไปได้สวย หลังเกาหลีใต้ออกมาตรการจำกัดการทำธุรกรรมด้านอัตราแลกเปลี่ยนล่วงหน้า เชื่อส่งผลดีในในระยะยาวต่อเสถียรภาพทางเศรษฐกิจ
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน กสิกรไทย เปิดเผยว่า มาตรการจำกัดการทำธุรกรรมด้านอัตราแลกเปลี่ยนล่วงหน้า ที่รัฐบาลเกาหลีใต้ประกาศไปเมื่อวันที่ 13 มิ.ย.ที่ผ่านมา ไม่ใช่การปิดกั้นเม็ดเงินจากต่างประเทศที่จะเข้าไปลงทุนในพันธบัตรรัฐบาลเกาหลีใต้  แต่มีเป้าหมายหลักเพื่อให้อัตราแลกเปลี่ยนเงินวอนเคลื่อนไหวอย่างมีเสถียรภาพยิ่งขึ้น  ทั้งยังเป็นการลดภาระหนี้ต่างประเทศระยะสั้นของเกาหลีใต้ลง ซึ่งจะช่วยป้องกันปัญหาจากการขาดสภาพคล่องหรือการผิดนัดชำระหนี้  ซึ่งถือเป็นการเพิ่มเสถียรภาพทางเศรษฐกิจ-การเงินของเกาหลีใต้ในระยะยาว และเป็นจะประโยชน์ต่อผู้ลงทุนในที่สุด
ในด้านผลตอบแทนของกองทุนพันธบัตรเกาหลีใต้  นายพัชรกล่าวว่า กองทุนเปิดเค พันธบัตรเกาหลีใต้รุ่นใหม่ที่บริษัทจะทยอยเสนอขาย อาจมีความผันผวนในเรื่องของผลตอบแทนสุทธิอยู่บ้างในช่วงเสนอขาย  ซึ่งก่อนการบังคับใช้มาตรการจำกัดการทำธุรกรรมด้านอัตราแลกเปลี่ยนล่วงหน้าของเกาหลีใต้นั้น ผลตอบแทนของกองทุนพันธบัตรเกาหลีก็เริ่มปรับตัวลดลงมาระยะหนึ่งแล้วจากการที่ตลาดเงินได้คาดการณ์ล่วงหน้าถึงมาตรการดังกล่าวไว้อยู่แล้ว ส่งผลให้ตลาดอัตราแลกเปลี่ยนล่วงหน้าแกว่งตัวค่อนข้างมาก  อย่างไรก็ตามเชื่อว่าในระยะยาว มาตรการดังกล่าวจะส่งผลดีต่อเสถียรภาพของอัตราแลกเปลี่ยน และทำให้ผลตอบแทนสุทธิจากการลงทุนในกองทุนพันธบัตรเกาหลีใต้จะไม่ผันผวนมากนัก”
“ผู้ที่ลงทุนกับกองทุนเปิดเค พันธบัตรเกาหลีใต้ที่ บลจ.กสิกรไทย ได้เสนอขายไปแล้ว และกองทุนที่ยังไม่ครบอายุ จะไม่ได้รับผลกระทบใดๆ จากมาตรการนี้ เพราะมาตรการไม่ได้ส่งผลต่อความเสี่ยงเรื่องการผิดนัดชำระของธนาคารคู่ค้าที่กองทุนทำธุรกรรมป้องกันความเสี่ยงด้านอัตราแลกเปลี่ยนไว้“ นายพัชรกล่าว
มาตรการจำกัดการทำธุรกรรมด้านอัตราแลกเปลี่ยนล่วงหน้าสกุลเงินวอน มีสาระสำคัญ คือ การจำกัดเพดานการทำธุรกรรมอัตราแลกเปลี่ยนล่วงหน้า อาทิ สัญญาฟอร์เวิร์ด (Currency Forward) ,สัญญาสวอป(Cross Currency Swaps) ของธนาคารและสถาบันการเงินในประเทศเกาหลีใต้ โดยธนาคารพาณิชย์ต่างประเทศในเกาหลีใต้ จะถูกจำกัดปริมาณการทำธุรกรรมอัตราแลกเปลี่ยนล่วงหน้าสุทธิไว้ที่ไม่เกิน 250% ของเงินทุน และธนาคารพาณิชย์ของเกาหลีใต้เองจะถูกจำกัดปริมาณธุรกรรมดังกล่าวไว้ที่ 50% ของเงินทุน ทั้งนี้เพื่อเป็นการลดระดับปริมาณสุทธิของ  ธุรกรรมเงินตราต่างประเทศล่วงหน้า จากสถานะปัจจุบันของธนาคารต่างชาติโดยเฉลี่ยจะมีสัดส่วนของธุรกรรมอัตราแลกเปลี่ยนล่วงหน้าสุทธิที่ประมาณ 300% ของเงินทุน อย่างไรก็ตามเพื่อไม่ให้เกิดผลกระทบต่อตลาด รัฐบาลเกาหลีใต้ได้ผ่อนคลายมาตรการโดยกำหนดให้ธนาคารพาณิชย์ยังคงสามารถทำธุรกรรมด้านเงินตราต่างประเทศล่วงหน้าได้เท่ากับระดับปัจจุบันเป็นเวลา 2 ปี เพื่อที่ธนาคารพาณิชย์จะได้สามารถทยอยปรับลดสถานะดังกล่าวให้เป็นไปตามเกณฑ์ที่กำหนด